CELEX: 32018D0748
Language: hr
Date: 2018-05-14 00:00:00
Title: Provedbena odluka Vijeća (EU) 2018/748 od 14. svibnja 2018. o podvrgavanju nove psihoaktivne tvari 1-(4-cijanobutil)-N-(2-fenilpropan-2-il)-1H-indazol-3-karboksamida (CUMYL-4CN-BINACA) kontrolnim mjerama

22.5.2018   
            
            
               HR
            
            
               Službeni list Europske unije
            
            
               L 125/10
            
         PROVEDBENA ODLUKA VIJEĆA (EU) 2018/748
   od 14. svibnja 2018.
   o podvrgavanju nove psihoaktivne tvari 1-(4-cijanobutil)-N-(2-fenilpropan-2-il)-1H-indazol-3-karboksamida (CUMYL-4CN-BINACA) kontrolnim mjerama
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Odluku Vijeća 2005/387/PUP od 10. svibnja 2005. o razmjeni informacija, procjeni rizika i kontroli novih psihoaktivnih tvari (1), a posebno njezin članak 8. stavak 3.,
   uzimajući u obzir prijedlog Europske komisije,
   uzimajući u obzir mišljenje Europskog parlamenta (2),
   budući da:
   
               (1)
            
            
               U skladu s člankom 6. Odluke 2005/387/PUP izvješće o procjeni rizika za novu psihoaktivnu tvar 1-(4-cijanobutil)-N-(2-fenilpropan-2-il)-1H-indazol-3-karboksamid („CUMYL-4CN-BINACA”) sastavljeno je na posebnoj sjednici proširenog Znanstvenog odbora Europskog centra za praćenje droga i ovisnosti o drogama te je dostavljeno Komisiji i Vijeću 14. studenoga 2017.
            
         
               (2)
            
            
               Tvar CUMYL-4CN-BINACA jest sintetički kanabinoid. Njezini su učinci slični učincima THC-a, tvari koja uzrokuje glavne psihoaktivne učinke kanabisa, ali svojstva tvari CUMYL-4CN-BINACA uključuju i po život opasnu toksičnost. Snažno djelovanje, s jedne strane, te činjenica da ona može imati velik i promjenjiv udio u mješavinama za pušenje, s druge strane, znači da ona predstavlja velik rizik od trovanja.
            
         
               (3)
            
            
               Tvar CUMYL-4CN-BINACA dostupna je u Uniji barem od listopada 2015. te je otkrivena u 11 država članica. Zbog prirode tvari CUMYL-4CN-BINACA broj prijavljenih slučajeva njezina otkrivanja vjerojatno je manji od stvarnog broja jer uobičajena pretraga ne uključuje traganje za tvari CUMYL-4CN-BINACA. U većini je slučajeva tvar CUMYL-4CN-BINACA zaplijenjena u obliku praha ili biljnog materijala, ali zaplijenjena je, premda u manjoj mjeri, i u drugim fizičkim oblicima, primjerice u obliku bugačice. U Uniji je provedeno više od 270 zapljena.
            
         
               (4)
            
            
               Dvije države članice prijavile su 11 smrtnih slučajeva povezanih s tvari CUMYL-4CN-BINACA. U najmanje je pet od tih smrtnih slučajeva tvar CUMYL-4CN-BINACA bila uzrok smrti ili joj je vjerojatno doprinijela. Usto, dvije su države članice prijavile pet akutnih trovanja bez smrtnih posljedica koja su povezana s tvari CUMYL-4CN-BINACA. Zbog prirode tvari CUMYL-4CN-BINACA broj otkrivenih ili prijavljenih trovanja bez smrtnih posljedica te smrtnih slučajeva uzrokovanih tvari CUMYL-4CN-BINACA vjerojatno je manji od stvarnog.
            
         
               (5)
            
            
               Ne postoje informacije o uključenosti organiziranog kriminala u proizvodnju,distribuciju tvari CUMYL-4CN-BINACA te trgovinu i opskrbu njome u Uniji. Dostupni podaci ukazuju na to da tvar CUMYL-4CN-BINACA proizvode kemijska poduzeća u Kini.
            
         
               (6)
            
            
               Tvar CUMYL-4CN-BINACA obično se prodaje u malim i veleprodajnim količinama u trgovinama s priborom za uporabu droga, označena kao takozvana legalna droga, u obliku mješavine za pušenje ili kao prah te putem interneta, označena kao takozvana legalna zamjena za kanabis. Vjerojatno je da se prodaje i izravno na nezakonitom tržištu opojnih droga. Budući da se na pakovanju takvih proizvoda rijetko navodi njihov sastav, većina uzimatelja nije svjesna toga da konzumira tvar CUMYL-4CN-BINACA ni sintetičke kanabinoide općenito.
            
         
               (7)
            
            
               Ni u Uniji ni, čini se, nigdje drugdje ne postoji priznata upotreba tvari CUMYL-4CN-BINACA u humanoj ili veterinarskoj medicini. Ne postoje naznake da bi se tvar CUMYL-4CN-BINACA mogla upotrebljavati u bilo koju drugu svrhu osim kao analitički referentni standard i u znanstvenim istraživanjima.
            
         
               (8)
            
            
               U Izvješću o procjeni rizika navodi se da bi se u okviru dodatnih istraživanja moglo odgovoriti na mnoga pitanja povezana s tvari CUMYL-4CN-BINACA koja se postavljaju zbog nedovoljno informacija o rizicima za zdravlje pojedinaca, rizicima za javno zdravlje i društvenim rizicima. Međutim, dostupni dokazi i informacije o zdravstvenim i društvenim rizicima povezanima s tom tvari dovoljan su razlog za podvrgavanje tvari CUMYL-4CN-BINACA kontrolnim mjerama diljem Unije.
            
         
               (9)
            
            
               Tvar CUMYL-4CN-BINACA ne nalazi se na popisu tvari koje treba kontrolirati na temelju Jedinstvene konvencije Ujedinjenih naroda o opojnim drogama iz 1961. ili Konvencije Ujedinjenih naroda o psihotropnim tvarima iz 1971. Tvar CUMYL-4CN-BINACA trenutačno nije obuhvaćena procjenom u okviru sustava Ujedinjenih naroda.
            
         
               (10)
            
            
               S obzirom na to da devet država članica kontrolira tvar CUMYL-4CN-BINACA u skladu s nacionalnim zakonodavstvom o kontroli droga te da pet država članica kontrolira tvar CUMYL-4CN-BINACA u skladu s drugim zakonodavstvom, podvrgavanjem tvari CUMYL-4CN-BINACA kontrolnim mjerama diljem Unije doprinijelo bi se izbjegavanju prepreka prekograničnom izvršavanju zakona i pravosudnoj suradnji te pružanju zaštite od rizika koje njezina dostupnost i upotreba mogu predstavljati.
            
         
               (11)
            
            
               Odlukom 2005/387/PUP Vijeću se dodjeljuju provedbene ovlasti u cilju davanja brzog i stručno utemeljenog odgovora na razini Unije na pojavu novih psihoaktivnih tvari koje su otkrile i prijavile države članice, podvrgavanjem tih tvari kontrolnim mjerama diljem Unije. S obzirom na to da su ispunjeni uvjeti za pokretanje izvršavanja tih provedbenih ovlasti i da je proveden za to predviđen postupak, trebalo bi donijeti provedbenu odluku kako bi se tvar CUMYL-4CN-BINACA podvrgnula kontrolnim mjerama diljem Unije.
            
         
               (12)
            
            
               Odluka 2005/387/PUP obvezujuća je za Dansku te ona stoga sudjeluje u donošenju i primjeni ove Odluke, kojom se provodi Odluka 2005/387/PUP.
            
         
               (13)
            
            
               Odluka 2005/387/PUP obvezujuća je za Irsku te ona stoga sudjeluje u donošenju i primjeni ove Odluke, kojom se provodi Odluka 2005/387/PUP.
            
         
               (14)
            
            
               Odluka 2005/387/PUP nije obvezujuća za Ujedinjenu Kraljevinu i ona stoga ne sudjeluje u donošenju i primjeni ove Odluke te ona za nju nije obvezujuća niti se na nju primjenjuje,
            
         DONIJELO JE OVU ODLUKU:
   Članak 1.
   Nova psihoaktivna tvar 1-(4-cijanobutil)-N-(2-fenilpropan-2-il)-1H-indazol-3-karboksamid („CUMYL-4CN-BINACA”) podvrgava se kontrolnim mjerama diljem Unije.
   Članak 2.
   Do 23. svibnja 2019. države članice moraju poduzeti potrebne mjere, u skladu sa svojim nacionalnim zakonodavstvom, radi podvrgavanja tvari CUMYL-4CN-BINACA kontrolnim mjerama i kaznenim sankcijama, kako je predviđeno njihovim zakonodavstvom, u skladu s obvezama na temelju Konvencije Ujedinjenih naroda o psihotropnim tvarima iz 1971.
   Članak 3.
   Ova Odluka stupa na snagu sljedećeg dana od dana objave u Službenom listu Europske unije.
   Ova Odluka primjenjuje se u skladu s Ugovorima.
   
      Sastavljeno u Bruxellesu 14. svibnja 2018.
      
         
            Za Vijeće
         
         
            Predsjednica
         
         E. ZAHARIEVA
      
   
   
      (1)  SL L 127, 20.5.2005., str. 32.
   
   
      (2)  Mišljenje od 3. svibnja 2018. (još nije objavljeno u Službenom listu).